Návrh ďalšieho postupu nakladania s majetkom štátu
v spoločnosti Slovenské aerolínie, a.s.
 
Ministerstvo dopravy, pôšt a telekomunikácií v júli tohto roku predložilo na rokovanie vlády Koncepciu rozvoja leteckej dopravy Slovenskej republiky, v ktorej konštatovalo, že po rozdelení ČSFR zostala Slovenská republika ako jediná zo stredoeurópskych krajín bez leteckého dopravcu. Zároveň  nemá doteraz vybudované pravidelné letecké spojenie do európskych metropol napriek tomu, že sú uzatvorené bilaterálne dohody o leteckej doprave s väčšinou európskych štátov. Leteckú dopravu vykonávajú štyri slovenské letecké spoločnosti. Ťažiskom ich činnosti je charterová doprava počas letnej dovolenkovej sezóny. Pravidelnú leteckú dopravu zo slovenských subjektov zabezpečuje spoločnosť Air Slovakia BWJ letmi do Kuvajtu, Larnaky a Tunisu a spoločnosť Slovenské aerolínie letmi do Moskvy a Košíc. 
Pre všetky letecké spoločnosti je spoločná kapitálová poddimenzovanosť, ktorá neumožňuje ani vykonávanie malokapacitnej regionálnej dopravy. Vlastnými zdrojmi nie sú schopné v dohľadnej dobe zabezpečiť rozvoj leteckej dopravy na slovenskom trhu. Súčasná ponuka leteckých dopravných služieb poukazuje na nedostatok finančných zdrojov na obstaranie leteckej techniky, nevýhodné zloženie lietadlovej techniky a nevýhodné legislatívne prostredie. Vzhľadom na pripravovanú liberalizáciu leteckého trhu je preto nevyhnutné aj zo strany štátu podporovať rozvoj domácich leteckých dopravcov. 
	Projektom oživenia leteckej dopravy sa zaoberala vláda už v roku 1995, keď rozhodla o nákupe leteckej techniky na účet čiastočného zníženia zadĺženosti Ruskej federácie voči Slovenskej republike. Projekt predpokladal založenie spoločnosti Slovenské aerolínie, a.s., ktorá by vykonávala pravidelné vnútroštátne a medzinárodné letecké linky, pričom v štruktúre akcionárov spoločnosti sa uvažovalo so 66 % zastúpením súkromných akcionárov a 34 % zastúpením štátu. 
V roku 1998 boli pre potreby civilnej leteckej dopravy obstarané tri lietadlá TU 154-M, ktoré boli zverené do správy Ministerstvu dopravy, pôšt a telekomunikácii SR. Vláda schválila vstup štátu do spoločnosti Slovenské aerolínie, a.s. a uvoľnila finančné prostriedky na jeho realizáciu. Spoločnosť bola určená ako národný letecký dopravca a štát jej prenajal lietadlá TU 154-M. Zároveň sa pripravovalo riešenie spôsobu uhradzovania strát z prevádzkovania leteckej dopravy v Slovenskej republike vo vzťahu k vyšpecifikovaniu verejného záujmu. Uvedený projekt nebol naplnený najmä v dôsledku nevhodnosti prevádzkových kapacít lietadlovej techniky (cca 150 miest/lietadlo) pre zavádzanie pravidelných leteckých spojení, neekonomickú prevádzku lietadiel pre ich vysokú spotrebu a hmotnosť (vysoké letiskové poplatky). Lietadlá sa využívajú najmä v nepravidelnej - charterovej leteckej doprave. 
V roku 1999 na základe uznesenia vlády číslo 61/1999 bolo zrušené určenie spoločnosti Slovenské aerolínie, a.s. za národného leteckého dopravcu Slovenskej republiky. Spoločnosti sa odobrala možnosť vystupovať ako národný dopravca a spôsob určovania (designácie) na konkrétne letecké trate sa podriadil platným leteckým predpisom. Zároveň vláda uložila preskúmať a navrhnúť spôsob ukončenia účasti štátu v spoločnosti s cieľom minimalizácie dopadu na štátny rozpočet, vypovedať nájomné zmluvy a zabezpečiť efektívnejšie využitie lietadiel formou prenájmu, odpredaja a pod.
V zmysle bodu B.2. tohto uznesenia Ministerstvo dopravy, pôšt a telekomunikácií SR vypovedalo zmluvy o prenájme troch lietadiel so spoločnosťou Slovenské aerolínie, a.s. a vypísalo verejnú súťaž na ich prenájom. Z dvoch prihlásených záujemcov jedna spoločnosť mala záujem o iba krátkodobý prenájom jedného lietadla a spoločnosť Slovenské aerolínie predložila efektívnejšiu ponuku na dlhodobý prenájom všetkých troch lietadiel. S touto spoločnosťou ako víťazom verejnej súťaže bola v auguste 1999 uzatvorená nová zmluva o prenájme lietadiel na päť rokov. Pričom sa vychádzalo z toho, že po ukončení prenájmu sa rozhodne o ďalšom prenájme alebo predaji lietadiel. Podpísaním generálnej dohody sa spoločnosť zrovnoprávnila s ostatnými leteckými spoločnosťami podnikajúcimi na slovenskom trhu. V posledných rokoch spoločnosť preukázala svoju životaschopnosť a presadila sa na charterovom trhu leteckej dopravy. Charakteristika spoločnosti Slovenské aerolínie, a.s. a jej hospodárenie vrátane aktuálnych hospodárskych výsledkov za osem mesiacov roku 2001 je uvedené v prílohe č. 1 materiálu. 
Návrh ďalšieho postupu
	Z  uznesenia vlády SR číslo  61/1999 zostali otvorené otázky ukončenia účasti štátu v spoločnosti a ďalšieho využitia leteckej techniky v majetku štátu. Na základe finančnej situácie spoločnosti a stavu jej majetku možno konštatovať, že predaj 34 % akcií spoločnosti za vložené finančné prostriedky je nereálny. Nepodarilo sa nájsť prípadných záujemcov, ostatní akcionári neprejavili skutočný záujem. Zároveň sa však nepodarilo nájsť ani vhodné nezávislé riešenie, ako naložiť s majetkom štátu - troma lietadlami deblokovanými za à 16 mil. USD. Ich trhová hodnota sa dnes pohybuje okolo à 3-5 mil. USD (cca à 130 – 250 mil. Sk).
Vývoj trhu leteckej dopravy na Slovensku poukazuje na skutočnosť, že súkromné spoločnosti vrátane Slovenských aerolínií, a.s. nie sú schopné samé akcelerovať rozvoj leteckej dopravy smerom ku pravidelným leteckým spojeniam a vytvoreniu potrebných spojení so svetom. Vlastníctvo troch lietadiel vytvára štátu priestor na aktívnu podporu rozvoja leteckej dopravy bez nárokov na ďalšie finančné zdroje. 
Ministerstvo dopravy, pôšt a telekomunikácií predkladá na schválenie vláde variantné riešenia majetkovej účasti štátu v spoločnosti Slovenské aerolínie, a.s. doplnené o odporúčanie Porady ekonomických ministrov spracovať variantné riešenie s využitím zákona o konkurze a vyrovnaní:
I. variant
	Na základe uvedeného stavu sa žiada prehodnotiť pôvodný postoj vlády z roku 1999 a navrhnúť vláde SR prevzatie spoločnosti Slovenské aerolínie, a.s. s cieľom jej ozdravenia a následnej privatizácie. Účelom tohto kroku je cez regionálnu a zbernú leteckú dopravu a podporu aktívneho cestovného ruchu umožniť rozvoj leteckej dopravy, a tým aj ekonomiky Slovenska. Zároveň nadobudnutie majoritného podielu v spoločnosti bude dobrým východiskom pre budúcu privatizáciu spoločnosti a získanie strategického investora. Navrhovaný spôsob riešenia pozostáva z týchto dielčích krokov:
1.	navýšením základného imania spoločnosti (materiálovým plnením) zo strany štátu prevziať majoritu vlastníckych a akcionárskych práv v spoločnosti,
2.	ponechať priestor pre súkromných akcionárov na finančné navýšenie základného imania do 34 %,
3.	zmenou stanov a orgánov spoločnosti posilniť odbornosť vedenia spoločnosti a zastúpenie štátu,
4.	posilniť prevádzkový kapitál spoločnosti, reštrukturalizovať spoločnosť, dodávateľsko-odberateľské vzťahy, minimalizovať straty, 
5.	prípadným odpredajom 1 – 2 lietadiel získať zdroje na obstaranie menších lietadiel na prevádzkovanie linky Bratislava – Košice, resp. liniek do  Mníchova, príp. Bruselu a ďalšieho spojenia so svetom,
6.	prijať reálny podnikateľský plán smerom k rozvoju regionálnej a zbernej leteckej dopravy a ku podpore aktívneho cestovného ruchu,
7.	pripraviť najvýhodnejší model privatizácie spoločnosti najneskôr do 31. decembra 2002.
Zhodnotenie návrhu 
Navrhovaný postup nakladania s majetkom štátu je v súlade s platnou legislatívou Slovenskej republiky a bude pripravený v súlade so zákonom číslo 278/1993 Z.z. o správe majetku štátu v znení neskorších predpisov, zákonom č. 513/1991 Zb. Obchodný zákonník a v časti privatizácia majetkovej účasti štátu podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Vkladom troch lietadiel TU 154-M do majetku spoločnosti je možné zvýšiť základné imanie spoločnosti o cca 600 mil. Sk a získať  pre štát 82 % akcií. Štruktúra akcionárov by sa mohla zmeniť nasledovne:
A k c i o n á r i | Stav k 31. 12. 2000 | Navrhovaný stav
| v mil. Sk | v % | v mil. Sk | v %
Štát – MDPT SR | 75,2 | 34,0 | 675,2 | 82,4
Wili, a.s. | 65,0 | 29,4 | 65,0 | 7,8
Devín Group, s.r.o. | 80,9 | 36,58 | 80,9 | 9,8
Korporácia JAK | 0,044 | 0,02 | 0,044 | 0,005
s p o l u | 221,21 | 100,0 | 821,21 | 100,0
Medzi pozitívne stránky navrhovaného riešenia možno zaradiť tieto skutočnosti: 
-	spojenie dvoch majetkových otázok štátu do jedného riešenia (podiel v spoločnosti a lietadlá), vyvolávajúceho efektívnejšie možnosti pre konečné rozhodnutie,
-	vklad majetku do vybudovanej spoločnosti s potenciálom rastu,
-	navrhované riešenie nemá priamy dopad na zdroje štátneho rozpočtu,
-	získanie majoritného podielu štátu v spoločnosti v súvislosti s nakladaním s majetkom štátu a zastúpenie štátu ako majoritného akcionára v orgánoch spoločnosti,
-	rozvoj pravidelnej leteckej dopravy na Slovensku s ohľadom na príchod zahraničných investícií, rozvoj cestovného ruchu a ekonomiky krajiny,
-	vytvorenie ďalších pracovných príležitostí,
-	dovoz nových, moderných technológií na Slovensko (malokapacitných lietadiel na posilnenie európskych letov a vnútroštátnej dopravy),
-	priamy finančný prínos štátu zo zvýšených odvodových a daňových plnení spoločnosti, zamestnanosti a platieb štátnym príspevkovým organizáciám v súvislosti so zvýšenými výkonmi,
-	sekundárny finančný prínos štátu v súvislosti s rozvojom cestovného ruchu, dovozom turistov a príchodom zahraničných investícií,
-	vybudovanie základnej siete pravidelných liniek pred vstupom Slovenska do Európskej únie,
-	ukončenie účasti štátu v krátkodobom časovom horizonte a efektívnejšia možnosť odpredaja podielu štátu v spoločnosti s ohľadom na stav po jej reštrukturalizácii, eventuálne po dosiahnutí základného rozvoja pravidelných liniek, príp. možnosť predaja podielu štátu strategickému investorovi za účelom ďalšieho rozvoja leteckej dopravy na Slovensku. Hlavné zámery podnikateľského plánu spoločnosti Slovenské aerolínie, a.s. sú uvedené v prílohe č. 2.

Medzi negatívne stránky navrhovaného riešenia možno zaradiť tieto skutočnosti: 
-	nevyhnutnosť dohody s ostatnými akcionármi o zmene ich postavenia ako minoritných vlastníkov spoločnosti,
-	personálne zmeny v orgánoch spoločnosti,
-	náročnosť návrhu riešenia na zastúpenie kvalitných a odborne zdatných zástupcov štátu,
-	súčasná ekonomická situácia spoločnosti.
Zabezpečenie návrhu zo strany ostatných akcionárov
	Na základe stanoviska predsedu predstavenstva spoločnosti Slovenské aerolínie, a.s. sa akcionár Wili, a.s. Púchov zaväzuje, že ak štát vloží 3 ks lietadiel TU 154 M do majetku spoločnosti, zachová postavenie zodpovedajúce reálnemu podielu vyplývajúcemu z uvedenej obchodnej operácie. Spoločnosť Wili, a.s. má zároveň plnú moc k zastupovaniu spoločnosti JAK z Ruskej federácie, ktorá ju oprávňuje hlasovať na Valnom zhromaždení v súlade s vôľou Wili, a.s. Akcionár Devín Group, s.r.o. zaujíma zhodné stanovisko ako Wili, a.s., pričom súčasná situácia v postavení tejto dcérskej spoločnosti Devín banky, a.s. je v režime, ktorý neohrozuje realizáciu zámerov MDPT SR. Spoločnosť Wili, a.s. prejavila záujem o odkúpenie týchto akcií v súlade so stanovami spoločnosti, pričom táto skutočnosť bude oficiálne zverejnená na mimoriadnom Valnom zhromaždení spoločnosti Slovenské aerolínie, a.s. Bratislava.
	Cieľom súkromných akcionárov je hlasovať na Valnom zhromaždení v zhode s MDPT SR v záujme navýšenia základného imania spoločnosti nepeňažným vkladom MDPT SR a rešpektovať svoje akcionárske postavenie zodpovedajúce vlastným vkladom. V prípade, že MDPT SR uskutoční nepeňažný vklad odporúčajú akcionári Slovenských aerolínií následne rozhodnúť o ďalšom navýšení základného imania spoločnosti finančným vkladom za účelom zlepšenia Cash flow a kapitálovej vybavenosti, s možným dosiahnutím akcionárskych podielov 66% MDPT SR a 34% ostatní akcionári. 
Všetky vzťahy akcionárov budú upravené akcionárskou zmluvou. Pokiaľ ide o predpokladané personálne zmeny z dôvodu horeuvedených skutočností, sú vedúci funkcionári spoločnosti pripravení bezodkladne realizovať závery mimoriadneho Valného zhromaždenia spoločnosti v tejto súvislosti. Záväzné dokumenty od akcionárov Wili, a.s. a JAK súvisiace s obsahom tohoto stanoviska sa nachádzajú v sídle Slovenských aerolínií a.s. Spoločnosť Devín Group, s r.o. doporučila zvolať mimoriadne Valné zhromaždenie, aby na takomto rokovaní deklarovala súlad záujmov akcionárov spoločnosti Slovenské aerolínie, a.s. Bratislava. 
Pokiaľ ide o vklady spoločnosti Devín Group, s r.o. Bratislava do základného imania spoločnosti Slovenské aerolínie, a.s., tieto Devín Group realizovala z vlastných zdrojov a nie sú predmetom úverových vzťahov Devín banky ani iných organizácií. 
II. variant
Na základe bodu B.1. uznesenia vlády SR číslo 61/1999 bude v krátkodobom časovom horizonte ukončená majetková účasť štátu v spoločnosti Slovenské aerolínie, a.s., a to privatizáciou 34 % majetkového podielu. Privatizácia sa uskutoční v súlade so zákonom číslo 92/1991 Zb. o podmienkach prevodu majetku štátu na iné osoby v znení neskorších predpisov. Ministerstvu pre správu a privatizáciu národného majetku SR bude do 30. novembra 2001 predložený návrh na zaradenie prevodu 34 % majetkovej účasti štátu na podnikaní spoločnosti Slovenské aerolínie, a.s. do zoznamu podnikov určených na privatizáciu. Následne bude spracovaný privatizačný projekt majetkovej účasti štátu na podnikaní tejto spoločnosti, ktorý bude do 30 dní po schválení zaradenia majetkového podielu do zoznamu podnikov určených na privatizáciu predložený na ďalší postup Ministerstvu pre správu a privatizáciu národného majetku SR. Na základe uvedených termínov možno predpokladať ukončenie výberového konania v prvom polroku 2002.  
Zhodnotenie návrhu
Pri privatizácii majetkového podielu štátu sa navrhuje použiť metódu priameho predaja akcií na základe výberového konania. Pri predaji akcií treba brať do úvahy skutočnosť, že spoločnosť je podkapitalizovaná a  hospodári so stratou. Na základe toho možno predpokladať, že predajom 34 % podielu akcií v nominálnej hodnote 75,2 mil. Sk sa v súčasnosti nedosiahne primeraný výnos. Spoločnosť nevyhnutne potrebuje ozdravenie formou kapitálových investícií. Preto pri predaji akcií je potrebné prihliadať nielen na zabezpečenia primeraného výnosu z predaja akcií, ale aj na záväzok nadobúdateľa investovať do spoločnosti. 
Medzi pozitívne stránky navrhovaného riešenia možno zaradiť skutočnosť, že ukončením účasti štátu v spoločnosti sa zrovnoprávnia podmienky všetkých leteckých spoločností na trhu. 
Medzi negatívne stránky navrhovaného riešenia možno zaradiť tieto skutočnosti: 
-	vzhľadom na ekonomickú situáciu spoločnosti sa nedosiahne primeraný výnos z predaja akcií a nezabezpečí sa minimalizácia dopadu predaja majetkovej účasti štátu na štátny rozpočet,
-	vystúpenie štátu zo spoločnosti môže ohroziť jej ekonomickú stabilitu,
-	v blízkej budúcnosti sa nezabezpečí rozvoj leteckej dopravy z domácich zdrojov,
-	navrhovaný variant nevytvára priestor pre efektívne využitie troch lietadiel TU 154-M, ktoré sú v majetku štátu,  v prospech rozvoja leteckej dopravy na Slovensku. 
III. variant
Vzhľadom na rozsah záväzkov spoločnosti po lehote splatnosti vrátane nesplateného záväzku voči štátu (MDPT SR za prenájom lietadla) odporúčala Porada ekonomických ministrov rozpracovať alternatívne riešenie vyhlásenia konkurzu na majetok spoločnosti Slovenské aerolínie, a.s. Prehľad záväzkov a pohľadávok po lehote splatnosti vrátanie najväčších dlžníkov a veriteľov je uvedený v tabuľkách č. 2 a 3 materiálu. 
Účinky vyhlásenia konkurzu na majetok spoločnosti upravuje zákon číslo 328/1991 Zb. o konkurze a vyrovnaní v znení neskorších predpisov. Podľa § 14 písm. a) tohto zákona prechádzajú oprávnenia nakladať s majetkom podstaty, ako aj výkon práv a povinností, ktoré súvisia s nakladaním s majetkom podstaty na správcu. Právne úkony úpadcu týkajúce sa tohto majetku sú voči konkurzným veriteľom neúčinné. Išlo by o stav vyvolávajúci zánik oprávnení orgánov spoločnosti vykonávať interné a externé právne úkony a riadiace a obdobné úkony a zároveň o stav vyvolávajúci zánik oprávnení udelených spoločnosti podľa zákona č. 143/1998 Z.z. o civilnom letectve (letecký zákon) v znení neskorších predpisov, najmä licencie tuzemského leteckého dopravcu. Dopad vyhlásenia konkurzu na spoločnosť by znamenal:
-	zánik oprávnenia spoločnosti platiť obchodným partnerom záväzky pred vyhlásením konkurzu a zánik možnosti využiť úhrady pohľadávok spoločnosti na krytie prevádzkových nákladov, lebo tieto by sa stali súčasťou konkurznej podstaty,
-	zánik ďalších príkazov a plnomocenstiev napr. k poistným vzťahom,
-	stav vylučujúci privatizáciu,
-	zánik akéhokoľvek pôsobenia orgánov spoločnosti v obchodných a súvisiacich činnostiach a v pracovnoprávnych vzťahoch,
-	možnosti odstúpenia od obchodných zmlúv v prípade, že sa zmluva ešte neplnila alebo plnila čiastočne, 
-	vypovedanie nájomných zmlúv (priestory, lietadlá). 
-	strata obchodnej dôveryhodnosti pre obchodných partnerov najmä v oblasti aktívneho a pasívneho cestovného ruchu. 

Prevádzkovanie podniku po vyhlásení konkurzu podľa ods. 1 § 14b zákona o konkurze a vyrovnaní neprichádza do úvahy, nakoľko podľa leteckého zákona civilnú dopravu za odplatu nemôže vykonávať právnická osoba v konkurze. 
Právna analýza tohto postupu je uvedená v prílohe č. 3 materiálu. Vyhlásením konkurzu pre Ministerstvo dopravy, pôšt a telekomunikácií vznikajú tieto skutočnosti:
-	vzhľadom na rozsah známych záväzkov spoločnosti by došlo k strate majetkového podielu štátu,
-	zánikom oprávnenia spoločnosti vykonávať leteckú dopravu by došlo aj k zániku oprávnenia spoločnosti zabezpečovať technickú a inú starostlivosť o lietadlá bez ohľadu na skutočnosť, či nájom lietadiel by pretrval alebo by bol správcom konkurznej podstaty vypovedaný.
Zmluva o prenájme lietadiel bola medzi MDPT SR a Slovenskými aerolíniami uzatvorená 30. júla 1999. Výška prenájmu jedného lietadla  bola stanovená v súlade s cenovou úrovňou roku 1999. V prvých 10 mesiacoch sa vychádzalo z nájmu za 1 letovú hodinu vo výške 15 000 Sk. Výška prenájmu za 11. – 24. mesiac je  1 060 tis. Sk, za  25. – 36. mesiac 1 160 tis. Sk, za 37. – 48. mesiac 1  260 tis. Sk a za 49. –.63. mesiac 1 460 tis. Sk. Slovenské aerolínie, a.s. listom z 15. júna 2001 navrhli spôsob vyrovnania záväzkov voči Ministerstvu dopravy, pôšt a telekomunikácií SR za prenájom lietadiel TU – 154 M. V júni 2001 uhradili prvú splátku dlžnej sumy vo výške viac než 8 mil. Sk. Zostávajúci dlh navrhujú vysporiadať zápočtom obstaraných modifikácií v rozsahu 38,9 mil. Sk, ostatné platby sa budú realizovať v pravidelných mesačných intervaloch. Spoločnosť uzatvorila 23. marca 2001 so Slovenskou správou letísk dohodu o úhrade splátok, na základe ktorej nesplatené záväzky z minulých období boli uhradené do konca júla 2001 pravidelnými splátkami. Nové záväzky spoločnosť spláca v termínoch splatnosti a zároveň v júli 2001 zložila na garanciu a zabezpečenie nových platieb na účet Slovenskej správy letísk depozit vo výške 5,3 mil. Sk. 
Vzhľadom na tento stav Ministerstvo dopravy, pôšt a telekomunikácií SR v najbližšom čase nepovažuje za účelné a potrebné uplatniť voči spoločnosti postup podľa zákona číslo 328/1991 Zb. o konkurze a vyrovnaní v znení neskorších predpisov, najmä pri prihliadnutí k súčasnému riešeniu záväzkov spoločnosti, nízkemu stavu majetkových aktív spoločnosti, ktoré by v prípade konkurzu nezabezpečili výnosnosť pohľadávky a pri poukázaní na ust. § 37, ods. 2f zák. č. 143/1998 (letecký zákon), podľa ktorého žiadateľ o licenciu tuzemského leteckého dopravcu musí podať čestné vyhlásenie, že jeho majetok nebol predmetom konkurzného konania v období posledných piatich rokov. Stav splácania záväzkov voči štátu bude Ministerstvo, dopravy, pôšt a telekomunikácií SR naďalej sledovať. 
Podľa vyjadrenia Ministerstva hospodárstva SR sú Slovenské aerolínie, a.s. v súčasnosti obchodným partnerom väčšiny cestovných kancelárií organizujúcich letecké zájazdy v SR. V roku 2001 majú kontrahovaných cca 153 tis. miest a 986 letov. Prípadné využitie postupov zákona o konkurze bude mať priamy dopad na priebeh letnej turistickej sezóny roku 2002. 
Medzi negatívne stránky navrhovaného riešenia možno zaradiť tieto skutočnosti: 
-	stratu majetkového podielu štátu,
-	zánik leteckej spoločnosti,
-	nezabezpečenie rozvoja leteckej dopravy z domácich zdrojov,
-	negatívny dopad na trh charterovej dopravy, 
-	ďalšie náklady na zabezpečenie technickej starostlivosti o lietadlá aj v prípade ich nelietania, 
-	navrhovaný variant nevytvára priestor pre efektívne využitie troch lietadiel TU 154-M, ktoré sú v majetku štátu,  v prospech rozvoja leteckej dopravy na Slovensku. 

Z á v e r
V minulom období prakticky všetky pokusy o vytvorenie výkonného leteckého dopravcu stroskotali a letecká doprava na Slovensku sa dostala do pozície, ktorá nemá obdobu v žiadnej inej krajine. Slovensko je dnes jediným štátom v Európe, ktorý nemá priame letecké spojenie s niektorou z krajín Európskej únie. Vlastníctvo leteckej techniky štátom a zároveň kapitálový podiel na podnikaní leteckej spoločnosti, ktorá majetok štátu využíva, dáva možnosť efektívnejšieho riešenia oboch majetkových otázok v prospech rozvoja leteckej dopravy. 
Spoločnosť  Slovenské aerolínie, a.s. preukázala svoju životaschopnosť na trhu leteckej dopravy.  V priebehu roku 2000 sa aj v situácii s minimálnymi investíciami a po zastavení jej prevádzkovej činnosti v roku 1999 dokázala čiastočne vyrovnať so záväzkami minulých období, plniť včas a v plnom rozsahu svoje odvodové povinnosti a zabezpečiť plnenie svojich úloh a výkonov. V danej situácii však nie je schopná realizovať investičný a rozvojový program. Nízka úroveň majetkových aktív, kumulovaných najmä do málo likvidných položiek (nábytok, počítače, software, náhradné diely a pod.) neumožňuje spoločnosti možnosť získania externého financovania formou prevádzkového úveru. Dlhodobý nedostatok investičného a finančného kapitálu nie je možné v spoločnosti udržať v nadväznosti na jej súčasne vykonávané činnosti a situáciu je nutné riešiť posilnením majetkových aktív spoločnosti priamym vkladom (napr. lietadlá) alebo cestou finančnej investície akcionárov, resp. spojením oboch možností.
Priamym dôsledkom uvedeného stavu spoločnosti je v súčasnosti nereálnosť efektívneho naloženia s podielom štátu v akciovej spoločnosti cestou predaja podielu. Posilnenie aktív spoločnosti (bez priameho dopadu na zdroje štátneho rozpočtu) naopak vytvára možnosť efektívnej reštrukturalizácie spoločnosti, stabilizovanie jej finančnej situácie, rast prevádzkových výkonov, dovoz novej leteckej techniky, zabezpečenie rozvoja pravidelných liniek a následné rozhodnutie o predaji väčšinového alebo menšinového podielu strategickému investorovi. Pre naplnenie záujmu štátu v leteckej doprave, a to zabezpečiť vlastné prepravné potreby v čo najkratšom čase vlastnými kapacitami a usilovať sa o export dopravných služieb, je jediným riešením aktivita štátu pri konštituovaní dostatočne silnej leteckej spoločnosti v rozsahu kapitalového vstupu, zabezpečenie potrebnej lietadlovej techniky a jej prevádzkovanie na vysokej úrovni bezpečnosti.